
Wie schee war’s in de alde Zeit! 
Do denk ich oft zurick; 
Es werd mer dann so weech um’s Haerz, 
So as ich’s Heemweh grik. 
In unserm Hof war’n glee Gebei, 
Des sehn ich heit noch schtee; 
Gebaut fer leenich drin zu sei, 
Doch breed genunk fer zwee. 


Es hot en gleener Schannschtee katt, 
So wie uf Heiser sin; 

Der war gebaut fer frischi Luft, 
Do war ken Feier drin. 

En holzner Driller an de Dier, 
Der war fer uf un zu; 

Un drin war’n scheener breeder Sitz, 
Dart war so gudi Ruh. 


Dart war ich oft so leenich drin 
Un hab so schtill gedrawmt 

Bis ebber schunscht hot nei gewodd 
Un hot mich draw gemahnt;. 

Ich weer am liebschte noh net raus, 
Doch war des Haus net mei; 

Un sawg mer wer in so re Noth 
Net briederlich wodd sei! 


Des war en Blatz fer reich un aarm, 
So richtich demograwdisch; 

War allobawdisch grawd so gut 
As wie fer homobawdisch. 

War eener noch so schtolz un gscheit, 
Dart hot er nei gemisst; 

En aarmer, dummer Dolbi hot 
Net annerschder gewisst, 


O ya! In sellem Heisel drin, 
Mer hockt un gleicht zu denke; 
Die Aerwet nemmt mer net mit nei 
Un losst yuscht alles henke. 
Die Sunn kummt zu de Risser rei, 
Eem freindlich awzublicke; 
Im diefe Friede, sanft un siess, 
Do brummle dann die Micke. 


Un sucht mer dann fer Zeitverdreib, 
Iss wul net schweer zu finne; 

Im Sunneschtrahle danzt der Schtawb, 
Im Eck, do sin die Schpinne; 

En Weschpenescht im Giwwelend— 
Mer meent mer heert sie grummle, 

' En Keffer schpringt am Boddem naus; 

Do will mer sich net dummle. 


Dart henkt en grooser Catalog, 
Den kann mer weil bedrachte; 

Er hot aw zimlich weech Babbier. 
Iss wul net zu verachte; 

Do leest mer drin, do reisst mer raus, 
Babbier iss doch net deier; 

Un geht der Catalog zum End, 
Dann grikt mer widder’n neier. 


De seiwrer as die Mensche sin, 
De efder duhn sie butze; 

Un wann der Bauer Welschkarn hot, 
Dann hot mer blendi Grutze. 

Die Reibbaerscht hot aw gut geduh, 
So hinne in de Woch; 

De seiwrer as mer’s halde dut, 
De schenner iss es doch. 


Deel Leit hen’s wul net katt wie mir, 
Do war yuscht grawd so’n Schtang; 
Dart hot mer k’hockt so gut wie’s geht. 
Dart war’s eem awwer bang! 

Mer wunnert yuscht wie’s gange weer, 
Het eem der Schlak gedroffe; 

Do drickt mer’s liebscht die Awge zu 
Un dut fer’s beschte hoffe. 


So wars mol net bei uns gewest; 
Do misst mer sich yo schemme! 

Mer deift sich yo net unnerschteh 
Fer Bsuch dart nei zu nemme. 

Bei uns, sogawr, war’s awgeblanzt 
Mit Honeysuckel Blumme: 

Die Ieme hen der Hunnich k’hoolt 
Un Feggel, die hen gsunge. 


Dart hinner sella Blumme raus 
Hen als die Maed geguckt; 
Un war dann ebber um der Weeg, 
Hot kenni sich gemuckt; 
Uf eemol wor’n sie widder fart! 
Un frei war aw die Luft; 
Do sehnt mer yuscht die Blumme dart 
Un riecht yuscht noch der Duft. 


Bei Kinner iss des annerschder; 
Die gehna nei un lache, 

Un schemme sich mol gawr net wann 
Mer sehne was sie mache; 

Sie schtrample mit de gleene Fiess, 
Sie singe un sie yohle; 

Un mache fart bis ebber kummt 
Sie endlich raus zu hoole. 


Am Owet war’s noch’s allerschennscht; 
Die Dier so halwer uf, 

Mer sehnt der Moond am Himmel schteh, 
Guckt zu de Schtaerne nuf; 

Mer heert die Grixel un die Fresch 
Wie sie enanner locke; 

Mer hockt un wannert eb verleicht 
Noch annre aw so hocke. 


Im Summer war en schwieli Luft, 
Do hot mer kenne schwitze; 

Mer wees aw schunscht ken kiehler Blatz, 
Noh bleibt mer ewwa sitze. 

Doch bloost der Wind um’s Heisel rum, 
So wie er dut im Winder, 

Un uf em Sitz en feiner Schnee, 
Dann macht mer’s ewwe gschwinder. 


Gewitterschtarm in dunkler Nacht! 
Un hot’s eem iwwernumme, 

Do war mer ewwe yuscht zu froh 
Fer gschwind dart nei zu kumme; 

Was hot’s gebollert un gegracht, 
Gebloose un gedriwwe, 

Des hot mer alles mit gemacht, 
Iss ruhich hocke bliwwe. 


Des Heisel sehn ich heit noch schteh! 
So halbweegs draus im Gorde; 

Un weer ich dart fer nei zu geh, 
Do kend ich schier net worde; 

Mer meent die Dier gengd langsam uf, 
Fer eem dart nei zu locke; 

Un’s war gewiss uf dere Welt 
Ken schennrer Blatz fer hocke! 

